ΓΡΑΠΤΗ ΕΡΩΤΗΣΗ E-2885/96 υποβολή: Wolfgang Kreissl-Dφrfler (V) προς την Επιτροπή (31 Οκτωβρίου 1996)

Θέμα: Τροποποιήσεις στο Σύστημα Γενικευμένων Προτιμήσεων (ΣΓΠ) για γεωργικά προϊόντα

Η ΕΕ χορηγεί σε ορισμένα κράτη της περιοχής των Άνδεων και της Κεντρικής Αμερικής, στο πλαίσιο του Συστήματος Γενικευμένων Προτιμήσεων (ΣΓΠ), πλήρη απαλλαγή από δασμούς, προκειμένου να ενισχύσει την μετατροπή της παραγωγής των κρατών αυτών από την καλλιέργεια ναρκωτικών στην καλλιέργεια επί παραδείγματι ανθέων.

Σύμφωνα με το νέο ΣΓΠ για γεωργικά προϊόντα που εγκρίθηκε από το Συμβούλιο τον Ιούνιο του 1996 αίρονται εν μέρη οι προτιμήσεις για ορισμένα προϊόντα.

Με το νέο καθεστώς τα άνθη που κόβονται για ανθοδέσμες (δασμολογική κλάση 0603) χαρακτηρίζονται ως «ευαίσθητα εμπορεύματα» και η εισαγωγή τους στο μέλλον προσδιορίζεται ποσοστιαίως.

Αληθεύει η πληροφορία αυτή;

Το Ευρωπαϊκό Κοινοβούλιο έχει ζητήσει επανειλημμένως την εφαρμογή προτιμήσεων για προϊόντα από τον τομέα του θεμιτού εμπορίου («Fair Trade»), και στο αναθεωρημένο ΣΓΠ παρέχονται ήδη κίνητρα με περιβαλλοντικές και κοινωνικές ρήτρες.

Σχεδιάζει η Επιτροπή να δημιουργήσει κίνητρα για μια παραγωγή που σέβεται το περιβάλλον και την κοινωνία στις χώρες όπου καλλιεργούνται ναρκωτικά και να εξαιρέσει από αυτό το σύστημα ποσοστώσεων τα άνθη που προορίζονται για ανθοδέσμες και τα οποία παράγονται με σεβασμό των θεμελιωδών οικολογικών και κοινωνικών κανόνων;

Απάντηση του κ. Marin εξ ονόματος της Επιτροπής (21 Νοεμβρίου 1996)

Κατ'εφαρμογή του κανονισμού (ΕΚ αριθ. 1256/96 της 20ής Ιουνίου 1996 ((ΕΕ αριθ. L 160 της 29.6.1996. )), το προσωρινό καθεστώς που προβλέπεται από το πολυετές σύστημα γενικευμένων δασμολογικών προτιμήσεων (ΣΓΔΠ) που ισχύει έως τις 31 Δεκεμβρίου 1996, χορηγεί προτιμήσεις μόνον για δύο είδη ανθέων κομμένων, νωπών που υπάγονται στη διάκριση 0603 της συνδυασμένης ονοματολογίας. Πρόκειται για τις ορχιδέες και τα ανθούρια που εισάγονται από την 1η Ιουνίου έως τις 31 Οκτωβρίου ενώ οι χώρες των Άνδεων και της Κεντρικής Αμερικής απολαύουν δασμολογικής ατέλειας για όλα τα άνθη που υπάγονται στη διάκριση 0603 της συνδυασμένης ονοματολογίας ανεξαρτήτως εποχής.

Την 1η Ιανουαρίου 1997, το γενικό καθεστώς θα συμπεριλάβει, ανεξαρτήτως της περιόδου εισαγωγής:

- αφενός, τις ορχιδέες (κωδικός 0603 10 15), που κατατάσσονται στην κατηγορία ημιευαίσθητων προϊόντων (με μείωση του προτιμησιακού δασμού που αντιστοιχεί στο 65% του συμβατικού δασμού) ((Ήτοι, συμβατικός δασμός 20% και προτιμησιακός δασμός 7%. )),

- αφετέρου, όλα τα άλλα νωπά άνθη, της διάκρισης 0603 τα οποία κατατάσσονται στην κατηγορία εξόχως ευαίσθητων προϊόντων (με μείωση του προτιμησιακού δασμού που αντιστοιχεί στο 15% του συμβατικού δασμού) ((Ήτοι, συμβατικός δασμός 20% και προτιμησιακός δασμός 17% από 1ης Ιουνίου έως 30ής Οκτωβρίου και, αντίστοιχα, 14,2% και 12% από 1ης Νοεμβρίου έως 31ης Μαΐου. )).

Το ειδικό καθεστώς που χορηγείται στις χώρες των Άνδεων και της Κεντρικής Αμερικής θα διατηρηθεί με την ισχύουσα δασμολογική ατέλεια για όλα τα άνθη της διάκρισης 0603, χωρίς διάκριση χρονικής περιόδου. Ωστόσο, θα θεωρηθεί ότι πληρούνται οι όροι προσφυγής στη ρήτρα διασφάλισης που προβλέπεται στο άρθρο 14 του κανονισμού μόλις ξεπερασθεί ένα ορισμένο ποσό προτιμησιακών εισαγωγών ((Ήτοι, η ποσότητα των προτιμησιακών εισαγωγών προέλευσης μιας από αυτές τις χώρες τοποθετείται μεταξύ της ανώτατης ποσότητας και της μέσης ποσότητας των τελευταίων τεσσάρων ετών για τα οποία διατίθενται στατιστικά στοιχεία. )). Συνεπώς, δεν πρόκειται καθόλου για ποσόστωση. Η προσοχή του Αξιότιμου Μέλους του Κοινοβουλίου επισείεται στο γεγονός ότι το αναθεωρημένο σύστημα γενικευμένων δασμολογικών προτιμήσεων, τόσο στον γεωργικό όσο και στον βιομηχανικό τομέα, κατήργησε το σύνολο των προτιμησιακών ποσοτικών περιορισμών.

Τα ειδικά καθεστώτα ενθάρρυνσης (κοινωνική και περιβαλλοντική ρήτρα) που θα τεθούν σε εφαρμογή από 1ης Ιανουαρίου 1998 θα λάβουν τη μορφή πρόσθετων προτιμήσεων. Όσον αφορά τα προϊόντα για τα οποία δεν δικαιούνται ήδη πλήρους δασμολογικής ατέλειας, οι χώρες των Άνδεων και της Κεντρικής Αμερικής θα μπορούν, συνεπώς, να απολαύουν, επίσης, πρόσθετων προτιμήσεων που θα καθορισθούν, ενδεχομένως, για τα προϊόντα που δεν αποτελούν ήδη αντικείμενο αναστολής δασμών.